ทอมัส เจฟเฟอร์สัน

**ทอมัส เจฟเฟอร์สัน** (; 13 เมษายน ค.ศ. 1743 – 4 กรกฎาคม ค.ศ. 1826) เป็นประธานาธิบดีแห่งสหรัฐคนที่ 3 (ดำรงตำแหน่งระหว่าง ค.ศ. 1801–1809) และผู้ประพันธ์ "คำประกาศอิสรภาพสหรัฐ" (Declaration of Independence) และได้รับยกย่องให้ถือว่าเป็นหนึ่งในบิดาผู้ก่อตั้งสหรัฐ หลังสงครามปฏิวัติอเมริกาและก่อนที่จะขึ้นเป็นประธานาธิบดีใน ค.ศ. 1801 เจฟเฟอร์สันเป็นรัฐมนตรีว่าการกระทรวงการต่างประเทศคนแรกของประเทศภายใต้การนำของจอร์จ วอชิงตัน และต่อมารับตำแหน่งรองประธานาธิบดีคนที่สองของประเทศภายใต้การนำของจอห์น แอดัมส์ เจฟเฟอร์สันเป็นผู้นำที่สนับสนุนระบอบประชาธิปไตย สาธารณรัฐนิยม และกฎธรรมชาติ เขายังเป็นหนึ่งในผู้ริเริ่มการร่างเอกสารสำคัญต่าง ๆ ซึ่งต่อมาถูกใช้ในกิจการของรัฐ และการบริหารประเทศ เขายังเป็นทีจดจำในฐานะนักปราชญ์ นักการศึกษา นักธรรมชาตินิยม นักการเมือง นักวิทยาศาสตร์ สถาปนิก ช่างประดิษฐ์ ผู้บุกเบิกในกสิกรรม นักดนตรี นักเขียน และโฆษกชั้นแนวหน้าในการรณรงค์เพื่อประชาธิปไตย

เจฟเฟอร์สันเกิดในชนชั้นชาวไร่ในอาณานิคมเวอร์จิเนียซึ่งพึ่งพาแรงงานทาส ในช่วงการปฏิวัติอเมริกา เจฟเฟอร์สันเป็นตัวแทนของเวอร์จิเนียในการประชุมสภาคองเกรสภาคพื้นทวีปที่สอง การสนับสนุนสิทธิส่วนบุคคลของเขา รวมถึงเสรีภาพทางความคิด การพูด และศาสนา ช่วยกำหนดรากฐานทางอุดมการณ์ในการปฏิวัติ และเป็นแรงบันดาลใจให้สิบสามอาณานิคมต่อสู้เพื่อเอกราช ซึ่งถึงจุดสูงสุดในการสถาปนาสหรัฐอเมริกาในฐานะประเทศที่เสรีและมีอำนาจอธิปไตย เขาดำรงตำแหน่งผู้ว่าการคนที่สองแห่งคณะปฏิวัติเวอร์จิเนียตั้งแต่ปี 1779–1781 ต่อมาในปี 1785 สภาคองเกรสได้แต่งตั้งให้เจฟเฟอร์สันดำรงตำแหน่งเอกอัครราชทูตสหรัฐประจำประเทศฝรั่งเศส เขาอยู่ในตำแหน่งนี้จนถึงปี 1789 ซึ่งต่อมาเขาได้รับการแต่งตั้งโดยประธานาธิบดีจอร์จ วอชิงตัน ดำรงตำแหน่งเลขาธิการแห่งรัฐคนแรกของประเทศระหว่าง ค.ศ. 1790–1793 ในช่วงเวลานี้เองที่เขาและพันธมิตรทางการเมืองอย่างเจมส์ แมดิสัน ร่วมกันก่อตั้งพรรคเดโมแครต-รีพับลิกัน เพื่อคานอำนาจกับพรรคอนุรักษนิยมอย่างพรรคเฟเดอรัลลิสต์ ในช่วงเวลาดังกล่าว เจฟเฟอร์สันและจอห์น แอดัมส์กลายเป็นทั้งเพื่อนและคู่แข่งทางการเมือง ซึ่งทั้งคู่ลงชิงชัยกันในการเลือกตั้งปี 1796 โดยแอดัมส์ชนะไปอย่างฉิวเฉียด ทำให้เจฟเฟอร์สันต้องกลายเป็นรองประธานาธิบดีภายใต้กฎหมายเลือกตั้งในขณะนั้น สี่ปีต่อมา เจฟเฟอร์สันเอาชนะแอดัมส์ในการเลือกตั้ง หลังจากดำรงตำแหน่งครบวาระ เขามีชัยอย่างขาดลอยในการเลือกตั้งอีกครั้งในปี 1804 เหนือคู่แข่งอย่างชาร์ลส์ โคเตสเวิร์ธ พินค์นีย์

ในฐานะประธานาธิบดี เจฟเฟอร์สันเสริมสร้างอำนาจของรัฐบาลอย่างเข้มแข็ง เขาเป็นประธานาธิบดีคนแรกที่เป็นหัวหน้าพรรคการเมือง และใช้อำนาจผ่านพรรคการเมืองในการควบคุมรัฐสภา เขาปกป้องสหรัฐจากการเสียผลประโยชน์ด้านการขนส่งและการค้าต่อโจรสลัดบาร์บารี รวมถึงนโยบายการค้าอันแข็งกร้าวของจักรวรรดิบริติช ทั้งยังมีบทบาทนำเพื่อส่งเสริมนโยบายขยายอำนาจของตะวันตกด้วยการซื้อลุยเซียนาคืนจากฝรั่งเศสซึ่งช่วยเพิ่มขนาดทางภูมิศาสตร์ของสหรัฐเป็นสองเท่า และช่วยลดจำนวนทหารและค่าใช้จ่ายทางกลาโหม ภายหลังการเจรจากับฝรั่งเศสที่ประสบความสำเร็จ ในวาระการดำรงตำแหน่งสมัยที่สอง เจฟเฟอร์สันเผชิญวิกฤติภายในหลายอย่าง รวมถึงการไต่สวนคดีของอดีตรองประธานาธิบดีแอรอน เบอร์ ต่อมาในปี 1807 เจฟเฟอร์สันบังคับใช้พระราชบัญญัติคว่ำบาตรเพื่อปกป้องอุตสาหกรรมของประเทศจากการคุกคามของอังกฤษต่อการขนส่งของสหรัฐฯ การจำกัดการค้ากับต่างประเทศ และกระตุ้นการกำเนิดของอุตสาหกรรมการผลิตในทวีปอเมริกา

เจฟเฟอร์สันได้รับการจัดอันดับสูงตามการจัดอันดับประธานาธิบดีสหรัฐ ผลงานของเขาได้รับการยกย่องจากนักประวัติศาสตร์ในวงกว้าง ซึ่งรวมถึงการสนับสนุนเสรีภาพทางศาสนาและความอดทน การได้มาซึ่งดินแดนลุยเซียนาอย่างสันติจากฝรั่งเศส และความเป็นผู้นำของเขาในการสนับสนุนคณะเดินทางลูอิสและคลาร์ก ในขณะที่ข้อเท็จจริงว่าด้วยความสัมพันธ์ระหว่างเขาและทาสจำนวนมาก ได้รับการตีความและมุมมองที่แตกต่างกันไป

## ชีวิตยุคแรกและการศึกษา

เจฟเฟอร์สันเกิดเมื่อวันที่ 13 เมษายน 1743 (2 เมษายน 1743 ตามปฏิทินจูเลียน) ที่ไร่แชดเวลล์ของครอบครัวในอาณานิคมเวอร์จิเนีย ซึ่งเป็นหนึ่งในสิบสามอาณานิคมของอเมริกาบริติช เขาเป็นบุตรคนที่สามจากสิบคน บิดาของเขาชื่อปีเตอร์ เจฟเฟอร์สัน เป็นเจ้าของไร่และนักสำรวจ มารดาชื่อเจน แรนดอล์ฟ

ปีเตอร์ เจฟเฟอร์สันย้ายครอบครัวไปที่ไร่ทักคาโฮในปี 1745 หลังจากวิลเลียม แรนดอล์ฟที่สาม เจ้าของไร่และเพื่อนของเจฟเฟอร์สันเสียชีวิต ซึ่งได้แต่งตั้งให้ปีเตอร์เป็นผู้ปกครองบุตรของแรนดอล์ฟในพินัยกรรม ครอบครัวเจฟเฟอร์สันกลับมาที่แชดเวลล์ก่อนเดือนตุลาคม 1753

เจฟเฟอร์สันเริ่มการศึกษาร่วมกับเด็กๆ ของครอบครัวแรนดอล์ฟที่ทักคาโฮใต้การสอนของครูสอนพิเศษ โทมัสได้รับการส่งเข้าโรงเรียนอังกฤษตั้งแต่อายุห้าขวบ โดยปีเตอร์ผู้เป็นพ่อซึ่งเรียนรู้ด้วยตนเองและรู้สึกเสียใจที่ไม่ได้รับการศึกษาอย่างเป็นทางการ ในปี 1752 เมื่ออายุเก้าขวบ เขาเข้าเรียนที่โรงเรียนท้องถิ่นที่ดำเนินการโดยนักบวชเพรสไบทีเรียน และเริ่มศึกษาเกี่ยวกับโลกธรรมชาติซึ่งเขาหลงใหลมาก เขาเรียนภาษาละติน ภาษากรีก และภาษาฝรั่งเศส และเริ่มเรียนขี่ม้า โทมัสอ่านหนังสือจากห้องสมุดเล็กๆ ของพ่อ

ระหว่างปี 1758 ถึง 1760 เขาได้รับการสอนจากบาทหลวงเจมส์ มอรี่ใกล้กอร์ดอนส์วิลล์ รัฐเวอร์จิเนีย ที่นั่นเขาศึกษาประวัติศาสตร์ วิทยาศาสตร์ และวิชาคลาสสิกขณะพักอาศัยอยู่กับครอบครัวมอรี่ เจฟเฟอร์สันได้รู้จักกับชาวอเมริกันพื้นเมืองหลายคน รวมทั้งหัวหน้าเผ่าเชอโรกีชื่อออสเตนาโก ที่มักแวะที่แชดเวลล์เพื่อเยี่ยมเยือนในระหว่างทางไปวิลเลียมส์เบิร์กเพื่อค้าขาย ในวิลเลียมส์เบิร์ก เจฟเฟอร์สันหนุ่มได้พบและชื่นชมแพทริก เฮนรี่

พ่อของโทมัสเสียชีวิตในปี 1757 และทรัพย์สินถูกแบ่งระหว่างลูกชายทั้งสอง คือโทมัสและแรนดอล์ฟ จอห์น ฮาร์วี ซีเนียร์ได้กลายเป็นผู้ปกครองของโทมัสซึ่งมีอายุ 14 ปี โทมัสได้รับมรดกที่ดินประมาณ 5,000 เอเคอร์ ซึ่งรวมถึงที่ดินที่เขาสร้างมอนติเซลโลในปี 1772

ในปี 1761 เมื่ออายุสิบแปดปี เจฟเฟอร์สันเข้าเรียนที่วิทยาลัยวิลเลียมและแมรี่ในวิลเลียมส์เบิร์ก ที่นั่นเขาศึกษาคณิตศาสตร์และปรัชญากับวิลเลียม สมอลล์ ภายใต้การสอนของสมอลล์ เจฟเฟอร์สันได้พบกับแนวคิดของนักประจักษ์นิยมอังกฤษ รวมทั้งจอห์น ล็อค ฟรานซิส เบคอน และไอแซค นิวตัน สมอลล์ยังแนะนำเจฟเฟอร์สันให้รู้จักกับจอร์จ ไวธและฟรานซิส โฟเกียร์ สมอลล์ ไวธ และโฟเกียร์รับรู้ว่าเจฟเฟอร์สันเป็นคนที่มีความสามารถพิเศษและรวมเขาไว้ในวงในของพวกเขา ที่นั่นเขาได้กลายเป็นสมาชิกประจำของงานเลี้ยงอาหารค่ำวันศุกร์ เจฟเฟอร์สันเขียนภายหลังว่าขณะที่อยู่ที่นั่น เขา "ได้ยินสามัญสำนึกที่ดี การสนทนาที่มีเหตุผลและปรัชญามากกว่าในช่วงชีวิตที่เหลือทั้งหมดของฉัน"

ในปีแรกของการเรียนในวิทยาลัย เจฟเฟอร์สันใช้เวลาไปกับการเข้าร่วมปาร์ตี้และเต้นรำมาก และไม่ประหยัดในการใช้จ่าย ในปีที่สอง เขารู้สึกเสียใจที่สิ้นเปลืองเวลาและเงินในปีแรก จึงมุ่งมั่นที่จะเรียนวันละสิบห้าชั่วโมง ขณะที่อยู่ที่วิลเลียมและแมรี่ เจฟเฟอร์สันได้เป็นสมาชิกของแฟลต แฮต คลับ ซึ่งเป็นสมาคมลับที่เก่าแก่ที่สุดของประเทศ เป็นกลุ่มเล็กๆ ที่มีสมาชิกรวมทั้งเซนต์จอร์จ ทักเกอร์ เอ็ดมันด์ แรนดอล์ฟ และเจมส์ อินเนส

เจฟเฟอร์สันจบการศึกษาอย่างเป็นทางการในเดือนเมษายน 1762 เขาศึกษากฎหมายภายใต้การสอนของไวธขณะทำงานเป็นเสมียนกฎหมายในสำนักงานของเขา เจฟเฟอร์สันมีความรู้กว้างขวางในหลายสาขาวิชา รวมทั้งกฎหมาย ปรัชญา ประวัติศาสตร์ กฎหมายธรรมชาติ ศาสนาธรรมชาติ จริยธรรม และวิทยาศาสตร์หลายสาขารวมทั้งเกษตรกรรม

เจฟเฟอร์สันเก็บสมุดบันทึกสองเล่ม ตั้งแต่อายุประมาณ 15 ถึง 30 ปี เขาได้รวบรวมหนังสือคำพูดและคำพูดที่ยกมา ซึ่งได้รับการตีพิมพ์ในศตวรรษที่ 20 ภายใต้ชื่อ "สมุดบันทึกวรรณกรรมของเจฟเฟอร์สัน" ในช่วงปีที่ศึกษากฎหมายภายใต้ไวธ เจฟเฟอร์สันเริ่มบันทึกข้อสังเกตเกี่ยวกับกฎหมาย ประวัติศาสตร์ และปรัชญา และยังคงทำต่อไปจนจบชีวิต "สมุดบันทึกกฎหมายของเจฟเฟอร์สัน" ของเขาก็ได้รับการตีพิมพ์ในศตวรรษที่ 20 เช่นกัน

เมื่อวันที่ 20 กรกฎาคม 1765 น้องสาวมาร์ธาของเจฟเฟอร์สันได้แต่งงานกับเพื่อนสนิทและเพื่อนร่วมวิทยาลัยของเขา ได้แก่ แดบนีย์ คาร์ร์ ซึ่งทำให้เจฟเฟอร์สันยินดีมาก อย่างไรก็ตาม ในเดือนตุลาคมของปีเดียวกัน เจฟเฟอร์สันได้โศกเศร้าจากการเสียชีวิตอย่างกะทันหันของน้องสาวเจนในวัย 25 ปี

เจฟเฟอร์สันให้ความสำคัญกับหนังสือของเขาและได้สะสมห้องสมุดสามห้องที่มีขนาดใหญ่ในชีวิตของเขา เขาเริ่มรวบรวมห้องสมุดแรกซึ่งขยายเป็น 200 เล่มในวัยหนุ่ม ไวธประทับใจเจฟเฟอร์สันมากจนภายหลังได้มอบห้องสมุดทั้งหมดของเขาให้ อย่างไรก็ตาม ในปี 1770 ห้องสมุดแรกของเจฟเฟอร์สันถูกทำลายในไฟไหม้ที่บ้านแชดเวลล์ของเขา ห้องสมุดที่สองของเขาซึ่งเป็นการเติมเต็มห้องสมุดแรกขยายเป็นเกือบ 6,500 เล่มภายในปี 1814 เจฟเฟอร์สันจัดหนังสือของเขาเป็นสามหมวดหมู่กว้างๆ ของจิตใจมนุษย์ ได้แก่ ความทรงจำ เหตุผล และจินตนาการ 

หลังจากกองทัพอังกฤษเผาห้องสมุดรัฐสภาในการเผาวอชิงตันในปี 1814 เจฟเฟอร์สันได้ขายห้องสมุดที่สองของเขาให้กับรัฐบาลสหรัฐฯ ในราคา 23,950 ดอลลาร์ โดยหวังที่จะช่วยกระตุ้นการสร้างห้องสมุดรัฐสภาขึ้นใหม่ เจฟเฟอร์สันใช้เงินส่วนหนึ่งจากการขายเพื่อชำระหนี้จำนวนมากของเขา เจฟเฟอร์สันกลับมารวบรวมห้องสมุดส่วนตัวที่สามของเขาในไม่ช้า ในจดหมายถึงจอห์น อดัมส์ เจฟเฟอร์สันเขียนว่า "ฉันไม่สามารถมีชีวิตอยู่ได้โดยปราศจากหนังสือ" ภายในเวลาที่เจฟเฟอร์สันเสียชีวิตหนึ่งทศวรรษต่อมา ห้องสมุดที่สามและสุดท้ายของเขาได้ขยายเป็นเกือบ 2,000 เล่ม

## เชิงอรรถ

## ดูเพิ่ม
* ประชาธิปไตยแนวเจฟเฟอร์สัน

## อ้างอิง

หมวดหมู่:บุคคลที่เกิดในปี พ.ศ. 2286
หมวดหมู่:ประธานาธิบดีสหรัฐ
หมวดหมู่:รองประธานาธิบดีสหรัฐ
หมวดหมู่:ชาวอเมริกันเชื้อสายเวลส์
หมวดหมู่:นักประดิษฐ์ชาวอเมริกัน
หมวดหมู่:สถาปนิกชาวอเมริกัน

หมวดหมู่:รัฐมนตรีว่าการกระทรวงการต่างประเทศของสหรัฐ
หมวดหมู่:บุคคลจากรัฐเวอร์จิเนีย
หมวดหมู่:บุคคลในการปฏิวัติอเมริกา
หมวดหมู่:นักปรัชญายุคเรืองปัญญา